เหล็กสนิมเกาะหุ้นไม่พ้นต่ำสุดรีดร้อนมีลุ้นเฮ!
นักวิเคราะห์ฟันธง หุ้นเหล็กยังไม่พ้นจุดต่ำสุด ผลประกอบการหลายๆ ตัวยังเป็นติดลบ
3 ธ.ค. 2555

นักวิเคราะห์ฟันธง หุ้นเหล็กยังไม่พ้นจุดต่ำสุด ผลประกอบการหลายๆ ตัวยังเป็นติดลบ 
นายสุรชัย ประมวลเจริญกิจ นักวิเคราะห์หลักทรัพย์ บริษัทหลักทรัพย์ (บล.) ทรีนีตี้ กล่าวว่า หุ้นกลุ่มเหล็กยังไม่น่าสนใจ หลายบริษัทยังมีผลประกอบการที่ติดลบ โดยเฉพาะผู้ประกอบการเหล็กรายใหญ่ เช่น สหวิริยาสตีลอินดัสตรี (SSI) ที่ยังมีปัญหาโรงถลุงเหล็กที่เพิ่งเข้าซื้อกิจการในอังกฤษกลางปีที่ผ่านมา ทำให้มีต้นทุนซื้อที่ยังเคลียร์ไม่หมด กลุ่มบริษัท จี สตีล (GSTEEL) ประสบปัญหาขาดสภาพคล่อง ทำให้กำลังผลิตไม่เต็มที่ บริษัท ทาทา สตีล (ประเทศไทย) หรือ TSTH ที่ยังแบกต้นทุนโรงถลุง หรือบริษัท บาง สะพานบาร์มิล (BSBM) กำลังผลิตลดลง
“หุ้นเหล็กยังไม่พ้นจุดต่ำสุด แต่เป็นรูปตัวยูอีกนาน ส่วนการฟื้นตัวต้องรอดูในไตรมาส 1 ปี 2556” นายสุรชัย กล่าว
นายสิทธิชัย ลีสวัสดิ์ตระกูล ประธานกรรมการบริหารและกรรมการผู้จัดการ บริษัท มิลล์คอนสตีลอินดัสทรีส์ (MILL) กล่าวว่า ราคาเหล็กทรงตัวและขยับตัวเล็กน้อยหลังไตรมาส 3 ที่ผ่านมา ซึ่งเป็นแนวโน้มเชิงบวกในช่วงสั้นๆ ส่วนระยะยาวยังคาดการณ์ยาก แม้ว่าความต้องการใช้เหล็กในโครงสร้างพื้นฐานของประเทศจะมากขึ้นก็ตาม แต่ผู้ประกอบการประสบปัญหาเหล็กจีนผสมสารปนเปื้อน หลีกเลี่ยงภาษี เข้ามาตีตลาด
“ผมเชื่อว่าเหล็กกำลังจะผ่านจุดต่ำสุดได้ จากนโยบายประเทศจีนกระตุ้นเศรษฐกิจและโครงการก่อสร้างขนาดใหญ่ ส่วนปัญหาเหล็กผสมโบรอนนำเข้ามาตีตลาดเหล็กในไทย ซึ่งกระทรวงพาณิชย์ได้เปิดไต่สวนการทำเซฟการ์ด (ปกป้องการนำเข้า) แล้ว หากผลออกมาสัปดาห์หน้าสั่งคุ้มครองฉุกเฉิน ห้ามนำเข้าจะเป็นผลดีต่อเหล็กรีดร้อน” นายสิทธิชัย กล่าว